VIDLJIVO, NEVIDLJIVO

Probudivši se, djevojčica Lidija otapkala je bosonoga u kuhinju. Mama je upravo mazala na kruh maslac i med, a u šalicu  lijevala vruću čokoladu.

– Mmmm, fino miriše! – obraduje se Lidija i popije gutljaj.

– Ako je želiš popiti u pidžami, na noge navuci čarape da se ne prehladiš.

Lidija pogleda mamu i vragolasto se osmjehne:

– Ali, mama, zar ne vidiš da sam obukla čarapice?!

– Zar proizvode nevidljive čarape!?  – mama s čuđenjem odmjeri njezine bose noge.

– Da, da! Od specijalnog su materijala – zanijela se Lidija  u objašnjavanju. – Čarape se ne vide, ali toplina se osjeća.

– Hm, hm – nastavila se čuditi mama i, pogledavši na sat, promijeni temu: – Pije nego odem na posao,  pregledala bih ti zadaću ako si je napisala.

– I zadaća je nevidljiva.

Lidija slegne ramenima i nastavi pijuckati čokoladu.

– Hm, čudno! I štivo si naučila čitati? – upita mama, a kad

Lidija kimne glavom, predloži:

– Da čujem kako čitaš!

– Štivo je također nevidljivo!

– Ooo, to su sve novosti o kojima pojma nemam!

Kad se sljedećeg dana mama vratila iz trgovine, Lidija ju je također dočekala bosonoga. S nestrpljenjem je ispraznila torbu do posljednje vrećice i čudila se što u njoj nema žvakaćih guma ni bombona!

– Ima, ima, zar ih ne vidiš? –  uvjeravala ju je mama.

Lidija još jedanput isprevrće namirnice.

– Evo ih! – reče mama i ispruži prema Lidiji prazan dlan. – Posebna, vrlo ukusna i nevidljiva vrsta žvaka i bombona!

Lidija je razrogačenim očima promatrala mamu i šutjela… Odjednom se zagledala u svoje bose noge i brzo  otrčala u  sobu. Vratila se s čarapama na nogama.

Otada je pisala vidljive zadaće, vježbala vidljive diktate, čitala vidljiva štiva i ujutro, kad bi doručkovala u pidžami, na noge oblačila vidljive čarape… Mama joj je pak počela kupovati ukusne  i vidljive gume za žvakanje i bombone.  
  
ODGOVORI NA PITANJA!

1. Što je djevojčica Lidija napravila kada se probudila?
2. Što je radila mama?
3. Što je Lidija pila?
4. Kakve čarape je obukla Lidija?
5. Što je od tada Lidija radila?